送李四擢第歸覲省
作者：錢起
朝代：唐

paragraphs: 當年貴得意，文字各爭名。
齊唱陽春曲，唯君金玉聲。
懸黎寶中出，高價世難掩。
鴻羽不低飛，龍津徒自險。
直矜鸚鵡賦，不貴芳桂枝。
少俊蔡邕許，長鳴唐舉知。
梁城下熊軾，朱戟何暐耀。
才子欲歸寧，棠花已含笑。
高門知慶大，子孝覺親榮。
獨攬還珠美，寧唯問絹情。
離筵不盡醉，摻袂一何早。
馬蹄西別輕，樹色東看好。
行塵忽不見，惆悵青門道。